Kuldīgā

**Kuldīgas novada pašvaldības saistošo noteikumu Nr. 9/2024 “Par palīdzību dzīvokļa jautājumu risināšanā Kuldīgas novadā”
paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Mērķis un nepieciešamības pamatojums  | [Pašvaldību likuma](https://likumi.lv/ta/id/336956-pasvaldibu-likums) Pārejas noteikumu 6. punkts noteic, ka pašvaldības domei jāizvērtē uz likuma “[Par pašvaldībām](https://likumi.lv/ta/id/57255-par-pasvaldibam)” normu pamata izdoto saistošo noteikumu atbilstība [Pašvaldību likumam](https://likumi.lv/ta/id/336956-pasvaldibu-likums) un jāizdod jauni saistošie noteikumi. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam ir piemērojami uz likuma “[Par pašvaldībām](https://likumi.lv/ta/id/57255-par-pasvaldibam)” normu pamata izdotie saistošie noteikumi, ciktāl tie nav pretrunā [Pašvaldību likumam](https://likumi.lv/ta/id/336956-pasvaldibu-likums).Saskaņā ar Pašvaldību likuma 4. panta pirmās daļas 10. punktu, viena no pašvaldības autonomajām funkcijām ir sniegt iedzīvotājiem palīdzību mājokļa jautājumu risināšanā.Kuldīgas novadā ir izstrādāti Kuldīgas novada saistošie noteikumi “[Par palīdzību dzīvokļa jautājumu risināšanā](https://likumi.lv/ta/id/56812-par-palidzibu-dzivokla-jautajumu-risinasana) Kuldīgas novadā” (turpmāk – saistošie noteikumi).Saistošo noteikumu projekts neparedz ieviest jaunas, no iepriekšējā regulējuma atšķirīgas prasības pašvaldībai piederoša vai piekrītoša neapbūvētā zemesgabala nomas maksas aprēķināšanai.Saskaņā ar Pašvaldību likuma [44. panta](https://m.likumi.lv/ta/id/57255-par-pasvaldibam#p43) otro daļu pašvaldības dome ir tiesīga izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi.Saistošie noteikumi nosaka kārtību, kādā Kuldīgas novada pašvaldība (turpmāk – Pašvaldība) sniedz palīdzību dzīvokļa jautājumu risināšanā iedzīvotājiem, palīdzības reģistra veidus, personu kategorijas, kas ir tiesīgas saņemt palīdzību, kā arī kārtību, kādā personas reģistrējamas palīdzības reģistrā un izslēdzamas no tā, un dzīvojamās telpas izīrēšanas kārtību, nosacījumus un termiņu. |
| 2. Fiskālā ietekme uz pašvaldības budžetu  | Nav prognozējamas ietekmes uz Pašvaldības budžetu, jo nav nepieciešamības veidot jaunas institūcijas, darba vietas vai paplašināt esošo institūciju kompetenci tādējādi, lai saistošo noteikumu izpildes nodrošināšanai – papildus katrā saimnieciskajā gadā šim mērķim apstiprināto izdevumu apmēram – būtu vajadzīgs piešķiramo finanšu līdzekļu palielinājums. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci  | Saistošie noteikumi nosaka šādus sniedzamās palīdzības veidus:1. izīrē pašvaldībai piederošus vai tās nomātus dzīvokļus (turpmāk – dzīvojamās telpas);2. izīrē sociālos dzīvokļus;3. nodrošina ar pagaidu dzīvojamo telpu;4. sniedz palīdzību īrētas pašvaldībai piederošas dzīvojamās telpas apmaiņā pret citu īrējamu pašvaldībai piederošu dzīvojamo telpu;5. izīrē dzīvojamo telpu kvalificētam speciālistam.Pašvaldība, izvērtējusi sociālo situāciju un regulējuma ietekmi uz sociāli vismazāk aizsargātajiem Kuldīgas novada iedzīvotājiem, papildus tiesību subjektiem, kuriem ir tiesības saņemt palīdzību saskaņā ar likuma “[Par palīdzību dzīvokļa jautājumu risināšanā](https://likumi.lv/ta/id/56812-par-palidzibu-dzivokla-jautajumu-risinasana)”, saistošo noteikumu 5.1.–5.4. apakšpunktā iekļāvusi vēl citas personu kategorijas, kuras nodrošināmas ar dzīvojamām telpām vispārējā kārtībā, kā arī saistošo noteikumu 18.–20. punktā – kritērijus sociālā dzīvokļa statusa noteikšanai un īres tiesību piešķiršanai. Saistošie noteikumi arī regulē, kad dzīvojamās telpas izīrējamas kvalificētiem speciālistiem. Atbilstoši Kuldīgas novada attīstības programmā ietvertām attīstāmajām nozarēm, paredzēts, ka dzīvojamās telpas izīrējamas kvalificētiem speciālistiem, kas ieguvuši attiecīgu izglītību un nodarbināti kādā no šādām jomām: vieglās un smagās rūpniecības nozarē, radošās industrijas nozarē, tūrisma nozarē, pakalpojumu sniegšanas nozarē, lauksaimniecības nozarē, meža nozarē un kvalificētiem speciālistiem valsts vai pašvaldības funkciju nodrošināšanai: inženierzinātņu nozarē izglītības un sporta nozarē, kultūras nozarēm, veselības un sociālo pakalpojumu nozarē, pārvaldības organizēšanas un nodrošināšanas jomā, tiesībsargājošo institūciju un glābšanas dienestu darbiniekiem. Līdz ar to atzīstams, ka saistošie noteikumu, kuri – realizējot brīvprātīgās iniciatīvas – satur iedzīvotājiem labvēlīgākus tiesiskos nosacījumus palīdzības saņemšanai, izdošana ir vērsta ne vien uz Kuldīgas novadā dzīvojošo personu interešu aizsardzību mājokļa pieejamības jautājumos, to starpā vispirms tām personu kategorijām, kurām zemo ienākumu, darbnespējas, ārkārtas situācijas vai citu iemeslu dēļ sagādā grūtības iegūt īpašumā dzīvojamās telpas vai īrēt tās no privātpersonām tirgus apstākļos, tādējādi tieši ietekmējot iedzīvotāju sociālās labklājības stiprināšanu un dzīves kvalitātes līmeņa pasliktināšanās novēršanu, bet arī veicina Pašvaldībai un komersantiem vajadzīgu kvalificētu speciālistu, kuri vēlas strādāt vai turpināt darbu Kuldīgas novadā, piesaisti, nodrošinot dzīvošanas iespējas ilgtermiņā. Ievērojot to, ka Pašvaldība tai piederošās dzīvojamās telpas izīrē tikai ierobežotam personu lokam, kuras atbilst tiesiski noteiktiem kritērijiem un pārsvarā gadījumu ir sociāli atbalstāmas un maznodrošinātas, kā arī apstākli, ka piedāvājums un pieprasījums pēc īres mājokļiem administratīvajā teritorijā kopumā ir neliels, saistošo noteikumu pieņemšana nerada jebkādu vērā ņemamu ietekmi uz konkurenci nekustamo īpašumu (īres) tirgu un tā dalībniekiem.Ietekme uz vidi, iedzīvotāju veselību, uzņēmējdarbību Kuldīgas novadā – kā neattiecināma – nav vērtēta. |
| 4. Ietekme uz administratīvajām procedūrām un to izmaksām  | Saistošie noteikumi nemaina ne procesuālo procedūru veidus, ne to apjomu, kā rezultātā būtu pamats prognozēt ar tām saistīto izdevumu būtisku pieaugumu vai samazināšanos, jo regulējuma priekšmets būtībā ir ārējo normatīvo aktu ar hierarhiski augstāku juridisku spēku piemērošana un atsevišķu Pašvaldības brīvprātīgo iniciatīvu izpilde, un šo uzdevumu nodrošināšanai līdzšinējā administratīvā un finanšu kapacitāte ir pietiekama. Jaunais regulējums ietver pilnīgu, izvērstu un detalizētu īstenojamo darbību apraksta un veikšanas secīguma izklāstu, lai sabiedrībā vienkāršotu uztveri par procedūrām un informācijas saprotamību, vienlīdz kā sekmētu pārliecības izveidi par lēmumu pieņemšanas caurspīdīgumu, objektivitāti un vienlīdzīgas attieksmes un tiesiskuma principu ievērošanu. Lai persona varētu saņemt palīdzību, tā iesniedz iesniegumu Kuldīgas novada pašvaldībai pēc kā Dzīvokļu komisija pieņem lēmumu, ko var apstrīdēt Kuldīgas novada domē, bet domes pieņemto lēmumus var pārsūdzēt Administratīvajā rajona tiesā normatīvajos aktos noteiktajā kartībā. |
| 5. Ietekme uz pašvaldības funkcijām un cilvēkresursiem  | Pašvaldība publisko tiesību jomā īsteno autonomo kompetenci – autonomās funkcijas un uzdoto kompetenci – deleģētos pārvaldes uzdevumus ([Pašvaldību likuma](https://likumi.lv/ta/id/336956-pasvaldibu-likums) [3. panta](https://likumi.lv/ta/id/336956-pasvaldibu-likums#p3) otrā daļa). Saistošie noteikumi sagatavoti, lai pildītu [Pašvaldību likuma](https://likumi.lv/ta/id/336956-pasvaldibu-likums) [4. panta](https://likumi.lv/ta/id/336956-pasvaldibu-likums#p4) pirmās daļas 10. punktā noteikto autonomo funkciju, t.i., sniegtu iedzīvotājiem palīdzību mājokļa jautājumu risināšanā Kuldīgas novada administratīvajā teritorijā. Kā redzams no likuma “[Par pašvaldībām](https://likumi.lv/ta/id/57255-par-pasvaldibam)” (bija spēkā no 1994. gada 9. jūnija līdz 2023. gada 1. janvārim) [6. panta](https://likumi.lv/ta/id/57255-par-pasvaldibam#p6) 1. punktā un [15. panta](https://likumi.lv/ta/id/57255-par-pasvaldibam#p15) pirmās daļas 9. punkta, attiecīgā pārvaldes uzdevuma izpilde ietilpa pašvaldību autonomajā kompetencē arī pirms stājās spēkā [Pašvaldību likums](https://likumi.lv/ta/id/336956-pasvaldibu-likums). Par tā izpildes organizēšanu saskaņā ar likumu “[Par palīdzību dzīvokļa jautājumu risināšanā](https://likumi.lv/ta/id/56812-par-palidzibu-dzivokla-jautajumu-risinasana)” ir atbildīgas pašvaldības. Ievērojot paskaidrojuma raksta šajā sadaļā minētos tiesiskos apstākļus, saistošie noteikumi nereglamentē, kā veicamas jaunas autonomās funkcijas vai citi deleģēti pārvaldes uzdevumi, kā vien iepriekš norādīto, kuras izpildi faktiski turpina veikt jau esošās (reorganizētās) institūcijās nodarbinātie Pašvaldības darbinieki, līdz ar ko nav nepieciešami papildu cilvēkresursi, jaunu amata vietu un administrācijas struktūrvienību izveide vai likvidācija un tam pakārtoti – grozījumu izdarīšana nodibinātajās darba tiesiskās attiecībās. Izrietoši no šiem apsvērumiem, saistošie noteikumu izdošanai ietekmes uz kompetencē ietilpstošo funkciju izpildi un Pašvaldībā strādājošām personām nav. |
| 6. Informācija par izpildes nodrošināšanu  | Saistošo noteikumu īstenošanā iesaistītās iestāžu struktūrvienības (darbinieki), kas darbojas iekšējos normatīvos aktos (amata aprakstos) paredzētās savas kompetencēs robežās, tai skaitā sniedzot informāciju un skaidrojoša rakstura atbildes iedzīvotājiem piemērošanas jautājumos: Kuldīgas novada pašvaldības administrācija – [Kuldīgas novada pašvaldības nolikumā](https://likumi.lv/ta/id/347834-ventspils-novada-pasvaldibas-nolikums) noteikto administratīvi teritoriālo iedalījumu apvienību un pagastu pārvaldes un Nekustamo īpašumu nodaļas speciālists mājokļu jautājumos; Kuldīgas novada pašvaldībasaģentūra “Sociālais dienests”. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Tiesību akta projekta primārais uzdevums ir sociālais atbalsts iedzīvotājiem, un tā mērķgrupā ietilpst personas, kurām nav resursu un iespēju nodrošināt sev mājokli Kuldīgas novada administratīvajā teritorijā, un kuras atbilst kādai no kategorijai, kurai sniedzama palīdzība dzīvokļa jautājumos. Pašvaldība, rīkojoties likuma “[Par palīdzību dzīvokļa jautājumu risināšanā](https://likumi.lv/ta/id/56812-par-palidzibu-dzivokla-jautajumu-risinasana)” deleģējuma ietvaros, izlieto likumdevēja piešķirtās pilnvarojuma tiesības izdot saistošos noteikumus, kas ir piemērots tiesisku instrumentu, lai nodrošinātu ar norādīto likumu iecerēto leģitīmo mērķu sasniegšanu. Izdarot lietderības apsvērumus saistībā ar iedzīvotāju vajadzību apmierināšanas un dažādu sabiedrības grupu interešu ievērošanas un nozaru attīstības perspektīvu novada teritorijā samērošanu, rīcības brīvības ietvaros ir noteiktas arī jaunas personu kategorijas, kuras ir tiesīgas iegūt īres lietojumā Pašvaldības dzīvojamās telpas, iekļaujot to lokā kvalificētus speciālistus u.c., vienlaikus nesamazinot personu tiesību apjomu, kāds tas bijis līdz saistošo noteikumu spēkā stāšanās brīdim. Izvērtējot saistošo noteikumu ieviešanas ieguvumus, to pieņemšana atzīstama par samērīgu salīdzinājumā ar paskaidrojuma rakstā izklāstīto, ka ar tiem privātpersonām ir piešķirtas plašākas tiesības un netiek noteikti lielāki tiesību izmantošanas ierobežojumi, neradot papildus resursu nepieciešamību un budžeta izdevumu pieaugumu, jo īstenojamo administratīvo procedūru veikšanu saistošo noteikumos paredzētajā kārtībā turpinās nodrošināt tās pašas administrācijas struktūrvienības un Kuldīgas novada domes izveidotās institūcijas, to skaitā tās, kurām pēc Kuldīgas novada pašvaldības reorganizācijas un izmaiņām administrācijas struktūrā uzdots pildīt tos pašus pienākumus iepriekšējo vietā. |
| 8. Izstrādes gaitā veiktās konsultācijas ar privātpersonām un institūcijām  | Saistošo noteikumu projektu izstrādājusi Kuldīgas novada pašvaldības speciālisti. Sabiedrības viedokļa noskaidrošana par sagatavoto tiesību aktu veikta atbilstoši [Pašvaldību likuma](https://likumi.lv/ta/id/336956-pasvaldibu-likums) [46. panta](https://likumi.lv/ta/id/336956-pasvaldibu-likums#p46) trešās daļas prasībām, publicējot saistošo noteikumu projektu un tam pievienoto paskaidrojuma rakstu Pašvaldības oficiālajā tīmekļvietnē *www.kuldigasnovads.lv*, sniedzot iespēju ikvienai privātpersonai rakstveidā vai elektroniskā formā iesniegt savus priekšlikumus, iebildumus un komentārus. Atzinums par sabiedrības līdzdarbības rezultātā izteikto viedokļu izvērtējumu sagatavojams pēc saistošo noteikumu projekta publicēšanas laika periodā no \_\_.2024. līdz \_\_.2024. un iekļaujams paskaidrojuma rakstā. |

Kuldīgas novada domes priekšsēdētāja Inese Astaševska